USS Monterey (BM-6)

USS Monterey (runkonumero BM-7) oli Yhdysvaltain laivaston vuonna 1891 vesille laskettu monitori.

 Valmistus 
Alus tilattiin Union Iron Worksiltä San Franciscosta Kaliforniasta, missä köli laskettiin 20. joulukuuta 1889. Alus laskettiin vesille 28. huhtikuuta 1891 kumminaan neiti Kate C. Gunn ja otettiin palvelukseen 13. helmikuuta 1893 päällikkönään Lewis Kempff.history.navy.mil

 Palvelus 
Palvelukseenotettaessa alus liitettiin satamien suojaksi Tyynenmeren laivueeseen ja se oli sijoitettuna Mare Islandin laivastontelakalle. Ensimmäisten viiden vuoden aikana alus teki useita matkoja Yhdysvaltain länsirannikon satamiin harjoituksissa ja ammunnoissa. Joka keväisissä ammunnoissa alus matkasi alas Kalifornian rannikkoa tai käväisi Washingtonissa. Huhtikuusta elokuuhun 1895 alus matkasi Etelä-Amerikan rannikkoa Perun Callaoon vieraillen matkalla Acapulcossa, Mazatlanissa ja Panamassa.

Espanjan-Yhdysvaltain sodan alettua ja kommodori George Deweyn voitettua espanjalaiset Manilanlahdella 1. toukokuuta 1898 alus sai määräyksen siirtyä Filippiineille tukemaan Aasian laivuetta, mikäli Espanjan laivaston taistelulaiva Pelayo hyökkäisi alueelle.

Alus lähti 11. kesäkuuta San Diegosta hiililaiva Brutuksen kanssa Manilaan. Ne vierailivat matkalla Honolulussa ja Apralla ennen saapumistaan Caviteen 13. elokuuta. Alus oli Filippiineillä, missä se osallistui Luzonin valtaukseen 1899. Alus oli 18. syyskuuta alkaen viisi päivää tykkiveneiden USS Charlestonin ja USS Concordin sekä huoltolaiva USS Zafiron kanssa Subic Bayn alueella, missä se avusti salmen suulla olevan tykkiaseman tuhoamisessa 25. syyskuuta. Alus oli Filippiineillä, kunnes se lähti 6. huhtikuuta 1900 Kiinaan. Alukselle asennettiin Hongkongissa uudet höyrykattilat, minkä jälkeen se oli heinäkuusta 1900 syyskuuhun 1901 Shanghain tukikohta-aluksena. Alus kuljetti 25.-31. heinäkuuta 1902 Nankingiin erityislähettiläs T.S. Sharrettsin. Alus jatkoi tehtäviään Kiinan rannikolla Chefoosta Hongkongiin ollen toistuvasti tukikohta-aluksena Shanghaissa, kunnes se palasi keväällä 1903 Caviteen huollettavaksi. Alus poistettiin palveluksesta 15. joulukuuta 1904 Cavitessa.

Alus palautettiin palvelukseen reservissä 28. syyskuuta 1907 Olongapagon laivastoasemalla. Alus poistettiin palveluksesta 7. toukokuuta 1908, minkä jälkeen se oli Olongapagossa. Alus oli reservipalveluksessa marraskuussa 1911, jolloin se kävi Cavitessa, Manilassa ja Subic Bayssä kunnostettavana sekä ammunnoissa. Alus siirrettiin aktiivipalvelukseen 9. marraskuuta 1911. Se lähti 11. marraskuuta Kiinaan Amoyhin.

Alus oli Kiinan rannikolla suojaamassa Yhdysvaltain etuja Foochowissa, Swatowissa ja Shanghaissa, kunnes se palasi Hongkongin kautta Caviteen 16. marraskuuta 1913. Alus palautettiin 11. helmikuuta Olongapon reserviin. Ensimmäisen maailmansodan alkaessa Euroopassa alus siirrettiin 11. elokuuta 1914 Caviteen, mistä se palasi toukokuussa 1915 Olongapoon. Alus lähti 24. joulukuuta Filippiineille. Se oli Manilan ja Caviten alueilla koululaivana, värväysaluksena. Alus teki partiomatkan aina Mindanaon Zamboangaan, mistä se palasi 29. kesäkuuta 1916 Caviteen.

Alus lähti 13. marraskuuta 1917 Cavitesta. Hiililaiva Ajax otti 15. marraskuuta aluksen hinaukseen. Alukset jatkoivat Guamin kautta Pearl Harboriin, jonne ne saapuivat 19. joulukuuta. Alus oli Pearl Harborissa sukellusvenetukikohdan tukikohta-aluksena, kunnes se poistettiin palveluksesta 27. elokuuta 1921. Alus myytiin A. Bercovich Companylle Oaklandiin Kaliforniaan, minne se hinattiin romutettavaksi.

 Lähteet 

 Viitteet 

Luokka:Yhdysvaltain laivaston monitorit
Luokka:Yhdysvaltalaiset Espanjan–Yhdysvaltain sodan monitorit